L'article 103 de l'Estatut d'autonomia de Catalunya estableix que correspon a la Generalitat la competència normativa sobre el personal no judicial al servei de l'Administració de justícia, dins el respecte a l'estatut jurídic d'aquest personal que estableix la Llei orgànica del poder judicial.
Aquesta competència inclou, entre altres, la regulació de les llicències, els permisos, les vacances i les incompatibilitats d'aquest personal.
Mitjançant els reials decrets 966/1990, de 20 de juliol, i 441/1996, d'1 de març, es van traspassar de l'Administració de l'Estat a la Generalitat de Catalunya les funcions i els serveis en matèria de mitjans materials, econòmics i personals al servei de l'Administració de justícia, funcions i serveis que es van atribuir al Departament de Justícia pel Decret 129/1996, de 16 d'abril.
Actualment, les funcions relacionades amb l'Administració de justícia a Catalunya i la seva modernització corresponen al Departament de Justícia en virtut de l'article 3.12.1 del Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya.
En virtut d'aquests traspassos, i de conformitat amb el que disposa l'article 471.1 de la Llei orgànica 6/1985, d'1 de juliol, del poder judicial, les competències respecte de tot el personal al servei de l'Administració de justícia corresponen al Ministeri de Justícia o, si escau, a les comunitats autònomes amb competències assumides en totes les matèries relatives al seu estatut i règim jurídic, compreses la selecció, la formació inicial i continuada, la provisió de destinacions, els ascensos, les situacions administratives, la jornada laboral, l'horari de treball i el règim disciplinari.
El personal al servei de l'Administració de justícia està subjecte al règim especial de la Seguretat Social, integrat, en allò que ara interessa, pel mutualisme judicial que regula el Text refós de les disposicions legals vigents sobre el règim especial de la Seguretat Social del personal al servei de l'Administració de justícia, aprovat pel Reial decret legislatiu 3/2000, de 23 de juny, i desplegat pel Reglament del mutualisme judicial, aprovat pel Reial decret 1026/2011, de 15 de juliol.
L'article 504.5 de la Llei orgànica del poder judicial disposa que la malaltia o l'accident que impedeixi l'acompliment normal de les funcions donen lloc a llicències per malaltia, i estableix l'obligació del personal funcionari de l'Administració de justícia de sol·licitar de l'autoritat competent la llicència per malaltia, sense perjudici de l'obligació de comunicar, en la forma que reglamentàriament es determini, la impossibilitat d'assistència a la feina durant la jornada laboral del dia en què aquesta es produeixi.
De conformitat amb l'article 505 de la Llei orgànica del poder judicial, correspon al Ministeri de Justícia i a les comunitats autònomes amb competències assumides la concessió dels permisos i llicències que aquesta Llei orgànica estableix, respecte dels/de les funcionaris/àries que prestin serveis en els seus respectius àmbits territorials, de la manera i mitjançant el procediment que estableixin les disposicions que aquelles dictin a l'efecte.
Afegeix el mateix precepte que els correspon, així mateix, el control de la incapacitat temporal del personal funcionari al servei de l'Administració de justícia, i poden sol·licitar l'assessorament facultatiu que, si escau, es consideri necessari.
Amb aquesta finalitat poden establir mecanismes de col·laboració amb aquells organismes públics o entitats que en els seus àmbits respectius assumeixin la inspecció, l'avaluació i el seguiment del control de la incapacitat temporal del règim general de la Seguretat Social i dels règims especials.
Atès que el Consell General del Poder Judicial ha emès l'informe corresponent;
D'acord amb el que estableix l'article 26.e) de la Llei 13/2008, del 5 de novembre, de la presidència de la Generalitat i del Govern;
Per tot això, a proposta del conseller de Justícia, d'acord amb el dictamen de la Comissió Jurídica Assessora i amb la deliberació prèvia del Govern,
Aquest Decret té per objecte regular el procediment per a la concessió de llicències per malaltia i el control i seguiment de les situacions d'incapacitat temporal, risc durant l'embaràs i risc durant la lactància natural del personal funcionari al servei de l'Administració de justícia a Catalunya subjecte al règim especial de la Seguretat Social.
2.1 La malaltia o l'accident que impedeixi l'acompliment de les funcions donen lloc a llicències per malaltia.
2.2 El/la funcionari/ària ha de sol·licitar la llicència per malaltia a la gerència o servei territorial corresponent del Departament competent en matèria de justícia en el termini màxim de tres dies a comptar del dia de l'expedició pel personal mèdic dependent de l'entitat pública o privada o del servei públic de salut al qual estigui adscrit/a a efectes d'assistència sanitària, del comunicat mèdic de baixa, sens perjudici de l'obligació de comunicar al/a la cap de la unitat orgànica on presta serveis la impossibilitat d'assistència a la feina per raó de la malaltia, durant la jornada laboral del dia en què es produeixi l'absència.
2.3 La presentació de l'exemplar del comunicat mèdic inicial de baixa i dels posteriors que es poguessin emetre al llarg de l'evolució de la situació comporta la sol·licitud de la concessió de la llicència inicial i de les possibles pròrrogues.
3.1 En el tractament de les dades personals es garanteix el compliment estricte de les condicions que estableix la Llei orgànica 15/1999, de 13 de desembre, de protecció de dades de caràcter personal i la normativa que la desplega.
3.2 De conformitat amb la disposició addicional cinquena del Reglament del mutualisme judicial, aprovat pel Reial decret 1026/2011, de 15 de juliol, el Departament competent en matèria de justícia ha d'informar mensualment la Mutualitat General Judicial de la situació del personal funcionari de l'Administració de justícia subjecte al règim especial de la Seguretat Social, sense remetre en cap cas dades relatives a la salut, i amb la mateixa periodicitat ha d'intercanviar informació amb aquest organisme sobre els col·lectius que rebin assistència sanitària mitjançant els serveis de salut de Catalunya, en virtut de concerts subscrits amb les institucions de la Seguretat Social.
Situació d'incapacitat temporal
4.1 La llicència inicial es concedeix pel temps que el/la facultatiu/iva hagi considerat previsible per a la curació i, en cap cas, per un període superior a 15 dies.
4.2 Per tal que es pugui reconèixer la situació d'incapacitat temporal i la consegüent llicència per malaltia, el/la funcionari/ària ha de presentar el comunicat mèdic inicial de baixa, el qual ha de:
a) Descriure el diagnòstic en l'exemplar per al/a la funcionari/ària, i identificar-lo als exemplars per a l'òrgan de personal mitjançant el codi estandaritzat en la pràctica mèdica habitual que s'assenyali en el mateix comunicat.
b) Acreditar la impossibilitat d'assistència a la feina.
c) Fer constar la data d'inici del procés patològic.
d) Assenyalar la durada previsible del procés patològic.
Pròrroga de la llicència inicial
5.1 Si l'estat de la malaltia persisteix, la llicència inicial es prorroga de la manera que estableix aquest Decret i queda sense efecte si amb anterioritat es produeix la curació.
5.2 La pròrroga es concedeix amb la presentació prèvia del comunicat de confirmació de la baixa, el qual s'ha d'expedir, com a màxim, al cap de 15 dies naturals comptats des de la data d'inici del procés patològic que figura al comunicat mèdic inicial.
En el cas que després de la primera confirmació subsisteixi la situació que ha motivat la baixa inicial, s'han d'expedir successius comunicats de confirmació cada mes des de la data del comunicat immediatament anterior.
5.3 Els exemplars dels comunicats de confirmació han de contenir les mateixes dades que el comunicat mèdic inicial de baixa.
Els exemplars destinats a l'òrgan de personal s'han de presentar a la gerència o al servei territorial corresponent en el termini màxim de tres dies hàbils comptadors des de la data del reconeixement mèdic que va donar lloc a l'expedició del comunicat de confirmació.
5.4 A partir del dia cent vuitanta-u de la malaltia, l'òrgan amb competències en matèria de recursos humans i econòmics de la unitat directiva de relacions amb l'Administració de justícia ho ha de comunicar a la MUGEJU, mitjançant la tramesa de l'acord de concessió de la llicència corresponent al setè mes juntament amb una certificació de les retribucions del primer mes de la llicència per malaltia.
5.5 Es concediran llicències per malaltia derivades del mateix procés patològic, fins a un màxim de 12 mesos prorrogables per altres sis, quan es presumeixi que durant aquest termini el treballador pugui ser donat d'alta mèdica per curació, amb la presentació prèvia dels respectius comunicats de confirmació de la manera que estableixen els articles 6 i 7.
Transcorreguts aquests terminis, es prorrogaran les llicències fins al moment de la declaració de la jubilació per incapacitat permanent o de l'alta mèdica, sense que, en cap cas, puguin passar de 30 mesos comptats des de la data de la sol·licitud de la llicència inicial.
Expedida l'última llicència abans d'esgotar-se el termini de 30 mesos, l'òrgan amb competències en matèria de recursos humans i econòmics de la unitat directiva de relacions amb l'Administració de justícia ha de comunicar aquesta circumstància al/a la funcionari/ària afectat/ada.
Transcorreguts els 30 mesos des de l'inici de la situació d'incapacitat temporal, el/la facultatiu/iva que atengui el/la funcionari/ària ha d'emetre el comunicat d'alta, especificant-ne la causa (curació o esgotament del temps màxim establert).
El/la funcionari/ària ha de presentar aquest comunicat mèdic d'alta i incorporar-se al seu lloc de treball abans que finalitzi el termini de 24 hores des de la seva expedició.
Amb el comunicat de confirmació corresponent al període en què es compleixi el desè mes des de l'inici de la situació d'incapacitat temporal, el/la funcionari/ària ha de presentar un informe mèdic addicional de ratificació, el qual ha d'especificar:
a) Si el/la funcionari/ària pot ser donat/ada d'alta per curació o millora abans de complir-se els 12 mesos des de l'inici de la situació, o,
b) Si es tracta d'un procés patològic que pot qualificar-se d'incapacitat permanent.
Amb el comunicat de confirmació corresponent al període en què es compleixi el setzè mes des de l'inici de la situació d'incapacitat temporal, el/la funcionari/ària ha de presentar un informe mèdic addicional de ratificació, el qual ha de:
a) Pronunciar-se sobre els aspectes que justifiquin, des del punt de vista mèdic, la necessitat de mantenir els efectes de la incapacitat temporal pel/per la funcionari/ària, o bé,
b) Assenyalar que es tracta d'un procés que pot qualificar-se d'incapacitat permanent.
8.1 Correspon al/a la secretari/ària general del Departament competent en matèria de justícia resoldre sobre la concessió de la llicència inicial i de les seves pròrrogues.
8.2 La gerència o el servei territorial corresponent ha de notificar l'acord de concessió de la llicència inicial i de les possibles pròrrogues al/a la funcionari/ària i al/a la cap de la unitat orgànica on presti els seus serveis.
Així mateix, ha de notificar a la MUGEJU l'acord de concessió corresponent al setè mes de la llicència i de les seves possibles pròrrogues posteriors.
Control i seguiment de la incapacitat temporal
9.1 Correspon a l'òrgan amb competències en matèria de recursos humans de la unitat directiva de relacions amb l'Administració de justícia el control de la incapacitat temporal del personal funcionari al servei de l'Administració de justícia i, per aquest motiu, durant la vigència de la llicència pot sol·licitar en qualsevol moment la revisió d'un procés per determinar que les causes que van originar la concessió de la llicència continuen subsistint.
Amb aquesta finalitat, i per tal que li prestin l'assessorament facultatiu que, en cada cas, consideri necessari, el Departament competent en matèria de justícia pot establir sistemes de col·laboració amb aquells organismes públics o entitats que, en l'àmbit de Catalunya, tenen assumida la inspecció, l'avaluació i el seguiment de la incapacitat temporal del règim general de la Seguretat Social a Catalunya.
9.2 El personal funcionari de l'Administració de justícia subjecte al règim especial de la Seguretat Social, al qual és aplicable aquest Decret, té l'obligació de col·laborar i assistir a les inspeccions mèdiques a què sigui requerit.
Efectes dels informes de l'organisme públic o entitat d'inspecció, avaluació i seguiment de la incapacitat temporal
10.1 El/la facultatiu/iva de l'organisme públic o entitat que tingui atribuïda la inspecció, l'avaluació i el seguiment de la incapacitat temporal ha de fer els reconeixements mèdics que es considerin convenients i ha d'informar sobre:
a) Si la incapacitat temporal està justificada i impedeix al/a la funcionari/ària exercir les seves funcions a l'Administració pública.
b) Si la incapacitat temporal no està justificada i no impedeix al/a la funcionari/ària exercir les seves funcions a l'Administració pública.
c) Si la incapacitat temporal impedeix definitivament al/a la funcionari/ària exercir les seves funcions a l'Administració pública.
d) La incompareixença del/de la funcionari/ària al reconeixement mèdic.
e) L'esgotament del temps màxim establert d'incapacitat temporal amb la corresponent proposta d'alta mèdica.
10.2 En el supòsit previst a la lletra a) de l'apartat anterior, el/la secretari/ària general del Departament competent en matèria de justícia ha de resoldre concedir la pròrroga de la llicència per malaltia.
En els supòsits previstos a les lletres b), d) i e), el/la secretari/ària general del Departament competent en matèria de justícia ha de resoldre deixar sense efectes la llicència per malaltia que estigués gaudint el/la funcionari/ària, llevat en el supòsit de la lletra d), que la incompareixença al reconeixement mèdic estigués degudament justificada.
En el supòsit previst a la lletra c), l'òrgan amb competències en matèria de recursos humans i econòmics de la unitat directiva de relacions amb l'Administració de justícia ha de sol·licitar a l'òrgan competent la incoació del corresponent expedient de jubilació per incapacitat permanent per al servei.
10.3 En els supòsits previstos a les lletres b), d) i e), l'òrgan amb competències en matèria de recursos humans i econòmics de la unitat directiva de relacions amb l'Administració de justícia ha de notificar l'acord pel qual es deixa sense efectes la llicència al/a la funcionari/ària, el/la qual s'ha de reincorporar al seu lloc de treball dins el termini de 24 hores des de la seva notificació.
Aquest acord s'ha de comunicar a la MUGEJU en el cas que s'hagi superat el setè mes de la llicència.
10.4 La no-incorporació del/de la funcionari/ària al seu lloc de treball dins del termini de 24 hores des de la notificació de l'acord pel qual es deixa sense efectes la llicència per malaltia pot donar lloc a l'exigència de responsabilitats disciplinàries.
Comunicat mèdic d'alta d'una situació d'incapacitat temporal
11.1 El/la funcionari/ària ha de presentar el comunicat mèdic de l'alta expedit pel personal mèdic dependent de l'entitat pública o privada o del servei públic de salut al qual estigui adscrit/a a l'efecte d'assistència sanitària, el qual ha d'especificar el motiu de l'alta.
11.2 El/la funcionari/ària ha de presentar aquest comunicat a la gerència o al servei territorial corresponent abans de la finalització del dia hàbil següent al de la seva expedició, el qual ha d'acreditar la finalització del procés patològic que li impedia l'acompliment normal de les seves funcions, als efectes de la finalització de la llicència per malaltia, sense perjudici que pugui continuar rebent l'assistència sanitària que necessiti.
11.3 El/la funcionari/ària s'ha de reincorporar al seu lloc de treball en el termini de 24 hores des de l'expedició del comunicat d'alta mèdica.
Còmput de terminis de la durada màxima d'una situació d'incapacitat temporal
A l'efecte del còmput de terminis de la durada màxima de la situació d'incapacitat, s'han de tenir en compte els factors següents:
a) Existeix un nou procés patològic quan les malalties o patologia que pateixi el/la funcionari/ària siguin diferents o no tinguin relació directa amb el procés anterior i, en tot cas, quan s'hagin interromput les llicències per un període d'activitat professional superior a un any.
b) Els diferents i successius processos patològics donen lloc a una nova situació d'incapacitat temporal.
c) Els períodes de recaiguda que concorrin en la situació d'incapacitat temporal es computen a l'efecte de la durada màxima d'aquesta.
d) S'entén que hi ha recaiguda i, per tant, no s'inicia una nova situació d'incapacitat temporal, quan el/la funcionari/ària, la llicència per malaltia del/de la qual hagi finalitzat, torni a necessitar assistència sanitària i a estar incapacitat/ada per al servei dins del termini d'un any des que va finalitzar la primera llicència per malaltia sempre que es tracti de la mateixa patologia o d'un procés similar.
e) Els períodes d'observació previs al diagnòstic es computen als efectes de la durada de la incapacitat temporal, tant si el diagnòstic mèdic confirma l'existència d'una malaltia professional com si es tracta d'una malaltia comuna.
Quan finalitzi el termini màxim de durada dels períodes d'observació, incloses les pròrrogues, el/la funcionari/ària passarà a la situació que sigui procedent o continuarà en situació d'incapacitat temporal.
Situacions de risc durant l'embaràs i de risc durant la lactància natural
Les llicències per malaltia derivades de les situacions de risc durant l'embaràs i durant la lactància natural de fills menors de nou mesos tenen la mateixa consideració que les llicències per malaltia derivades d'incapacitat temporal.
Acreditació de les situacions de risc
14.1 L'acreditació de l'existència de situació de risc durant l'embaràs o de risc durant la lactància natural s'ha de documentar mitjançant els informes següents:
a) Informe del/de la metge/essa dependent de l'entitat o, si escau, del servei públic de salut al qual figuri adscrita la funcionària i que l'assisteixi facultativament a ella o al lactant, on es diagnostiqui la situació de risc durant l'embaràs i la data probable del part o la situació de risc durant l'alletament matern, segons correspongui.
b) Informe de l'òrgan competent en matèria de prevenció de riscos laborals del Departament competent en matèria de justícia, en els termes establerts a l'article 37.3 del Reglament dels serveis de prevenció, aprovat pel Reial decret 39/1997, de 17 de gener.
En aquest informe s'hi ha de fer constar, d'acord amb l'avaluació de riscos en l'activitat desenvolupada i les condicions del lloc de treball que exerceixi, si concorren o no agents, procediments o condicions de treball que puguin influir negativament en la seva salut i/o en la del fetus o en la del lactant, segons correspongui conforme a la seva situació.
A tal efecte, s'ha de tenir en compte la llista no exhaustiva d'aquests agents, procediments i condicions de treball inclosos a l'annex I del Reial decret 39/1997, de 17 de gener.
14.2 Un cop iniciat el procediment per a la concessió de la llicència, segons estableix l'article 2, correspon a la funcionària aportar l'informe mèdic al qual es refereix l'apartat 1.a) d'aquest article i correspon a l'òrgan de personal incorporar l'informe sobre riscos emès per l'òrgan competent en matèria de prevenció de riscos laborals previst a l'apartat 1.b) d'aquest article.
14.3 Un cop vistos els informes esmentats, el/la secretari/ària general del Departament competent en matèria de justícia ha de concedir o denegar motivadament la llicència sol·licitada.
En cas de resoldre la concessió de la llicència, ha de declarar que no és procedent el canvi de lloc de la funcionària perquè no resulta possible reglamentàriament, tècnicament o objectivament, o perquè raonablement no es pot exigir per motius justificats.
En tot el que no estigui regulat expressament per a les situacions de risc durant l'embaràs i la lactància natural, són aplicables les normes previstes per a la situació d'incapacitat temporal.
Es faculta el/la conseller/a competent en matèria de justícia per dictar les disposicions necessàries per al desplegament d'aquest Decret.